ODLUKA

O OTVARANJU BUDŽETSKOG FONDA ZA VODE REPUBLIKE SRBIJE

("Sl. glasnik RS", br. 9/2011)

1. Otvara se budžetski fond za vode Republike Srbije (u daljem tekstu: Fond), kao evidencioni račun u okviru glavne knjige trezora, i to u okviru Razdela Ministarstva poljoprivrede, šumarstva i vodoprivrede.

2. Fond se otvara u cilju obezbeđivanja namenskih sredstava za finansiranje:

1) uređenja vodotoka i zaštite od štetnog dejstva voda;

2) uređenja i korišćenja voda;

3) zaštite voda od zagađivanja;

4) izgradnje, održavanja i upravljanja melioracionim sistemima;

5) izgradnje, održavanja i upravljanja regionalnim i višenamenskim hidrosistemima;

6) druge namene, u skladu sa Zakonom o vodama.

3. Fond se finansira iz:

1) aproprijacija obezbeđenih u okviru budžeta Republike Srbije za tekuću godinu;

2) naknade za korišćenje vodnog dobra, naknade za ispuštenu vodu, naknade za odvodnjavanje, naknade za korišćenje vodnih objekata i sistema i dela slivne vodne naknade, ostvarene na teritoriji Republike Srbije, osim teritorije autonomne pokrajine;

3) prihoda koji proističu iz upravljanja slobodnim novčanim sredstvima Fonda.

4. Obaveze Fonda izmiruju se iz sredstava Fonda.

5. Fond se otvara na neodređeno vreme.

6. Fondom upravlja Ministarstvo poljoprivrede, šumarstva i vodoprivrede, a po ukidanju Fonda, prava i obaveze preuzima to ministarstvo.

7. Stručne i administrativno tehničke poslove za Fond obavljaće Ministarstvo poljoprivrede, šumarstva i vodoprivrede - Republička direkcija za vode.

8. O realizaciji ove odluke staraće se Ministarstvo poljoprivrede, šumarstva i vodoprivrede.

9. Ova odluka stupa na snagu osmog dana od dana objavljivanja u "Službenom glasniku Republike Srbije".